Hotelli Viru vuonna 2012.
**Original Sokos Hotel Viru** on hotelli Tallinnassa. Inturistin Viru-hotelli avattiin 5. toukokuuta 1972. Hotellirakennus oli ensimmäinen Viroon rakennettu tornitalo ja erottamaton osa Tallinnan kaupunkikuvaa. Rakennuksen pääsuunnittelijat olivat virolaiset arkkitehdit Mart Port ja Henno Seppman. Nykyisin hotellin yhteydessä sijaitsee ostoskeskus Viru Keskus.

Olympiavuonna 1980 julkaistiin Neuvostoliitossa Viru-hotellia kuvaava postimerkki.
Neuvostoliitto antoi Viru-hotellin rakennusprojektin vuonna 1969 savonlinnalaiselle *Repo Oy* -rakennusliikkeelle, ja hotellin rakennustyöt alkoivat saman vuoden heinäkuussa. Rakennusliike meni kuitenkin kesken rakennustöiden konkurssiin vuonna 1971 sen jälkeen, kun rakenteilla olleen hotellin yläkerroksissa syttyi tulipalo joulukuussa vuonna 1970. Suomen valtion oli arvovaltasyistä hankittava uusi rakentaja ja annettava hankkeeseen valtiontakuu. Rakennustyötä jatkanut Rakennuskunta Haka sai hotellin valmiiksi toukokuussa vuonna 1972. Panostus kuitenkin kannatti, koska sitä seurasi hotellin valmistumisvuonna rakennusprojekti Pääjärvellä ja myöhemmin Enson ja Kostamuksen projektit.

Neuvostoaikana hotellin 23. kerroksessa sijaitsi KGB:n käytössä ollut radiokeskus, josta käsin harjoitettiin hotellivieraiden salakuuntelua ja tarkkailua. 60 hotellihuoneessa oli salakuuntelulaitteet, ja myös joissakin Viru-hotellin ravintolan pöydissä oli mikrofoneja. KGB poistui hotellista Viron jälleenitsenäistyttyä vuonna 1991, mutta salainen huone paljastui vasta vuonna 1994. Entinen radiohuone on nykyisin museona.

Viru-hotelli siirtyi vuonna 2003 yrityskaupalla SOK:n hallintaan. Hotellissa on nykyisin 516 huonetta, joista 423 alkuperäisessä Viru-hotellissa ja 93 sen viereen vuonna 2014 valmistuneessa design-hotelli Solo Sokos Hotel Estoriassa. Huhtikuussa 2020 hotellit yhdistetään Viru-hotellin nimen alle ja kompleksiin rakennetaan lisää 98 uutta Superior-huonetta. Pontos Oy omistaa Tallinnan Viru-hotellin kiinteistön ja viereisen kauppakeskuksen.

Hotellin yhteydessä on yökerho Café Amigo, joka on maksuton hotellin asiakkaille.

Taru Mäkelä ohjasi vuonna 2013 dokumenttielokuvan *Viru – Tarinoita hotellista*.

Lähteet
-------

1. ↑  Suomi myi koskia, IVO rakensi ja Aarne Saarinen johti lakkoja *Turun Sanomat*.  Arkistoitu 3.2.2016. Viitattu 9.8.2015.
2. ↑  Hotello Viru yllättää neukkuretrolla *Viisi tähteä*.  24.1.2011. Viitattu 9.8.2015.  [vanhentunut linkki]
3. ↑  Viru-hotelli tiennäyttäjä SOK:n kansainvälistyessä. *Viisi tähteä*.  21.5.2007.  Arkistoitu 4.1.2011. Viitattu 9.8.2015.
4. ↑  Tallinnan Viru-hotelli suositumpi kuin koskaan *STT*.  13.9.2016. Viitattu 3.10.2018.
5. ↑  Legendaarinen Viru-hotelli uudistuu - lisää Superior-huoneita ja parempi aamiainen *www.iltalehti.fi*. Viitattu 17.2.2020.
6. ↑  Kause, Pilvikki: Suomalainen golfkeidas nousee pitkien kiistojen jälkeen Portugaliin *Helsingin Sanomat*.  3.1.2013. Viitattu 2.10.2013.
7. ↑  Ravintolat *Sokoshotels.fi*. Viitattu 26.2.2018.
8. ↑  Viru – Tarinoita hotellista *Finnkino*.  Arkistoitu 24.9.2015. Viitattu 9.8.2015.

Kirjallisuutta
--------------

* Nupponen, Sakari: *Aikamatka hotelli Viruun*. Ajatus, 2007. ISBN 978-951-20-7472-3.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Sokos Hotel Viru**.
* Mikko Repo *Estofilia*.  2018. Tallinna:  Suomen suurlähetystö. Viitattu 4.5.2018. (viroksi) (suomeksi)
* Sokos Hotel Virun kotisivut